Attendo
Attendo on Ruotsissa vuonna 1985 perustettu Pohjoismaiden suurin terveydenhuolto- ja hoivapalveluyritys. 1990-luvun puolivälin jälkeen Attendo aloitti laajentamisen Norjaan ja Tanskaan.
Attendon Pohjoismainen konserni perustettiin vuonna 2007. Yrityksellä on Pohjoismaissa 510 toimipaikkaa, joissa on yli 19 000 työntekijää. Attendo listautui Tukholman pörssiin marraskuussa 2015.
Helmikuussa 2017 Attendo-konsernista noin 20 % oli Attendon johdon ja työntekijöiden omistuksessa. Nordstjernan AB omistaa noin 16 %. Suomalaisista omistajista Keskinäinen Työeläkevakuutusyhtiö Elo omistaa 3 % ja Ilmarinen 2,53 %.
Omistuksista noin 57 % on Ruotsissa ja noin 23 % Suomessa.
Attendo Suomi on Attendo-konsernin alaisuudessa toimivia yksityisiä sosiaali- ja terveyspalveluyrityksiä hallinnoiva yritysryhmä. Se toimii perusterveydenhuollon, hoivan, työterveyshuollon, suun terveydenhuollon, lastensuojelun ja erikoissairaanhoidon alalla.
Suomessa Attendon edeltäjä MedOne aloitti toimintansa vuonna 2000. Sen toiminnot yhdistettiin Attendoon vuonna 2007. Yritys toimii Suomessa 65 paikkakunnalla. Vuonna 2016 Attendo Suomen liikevaihto oli 441 miljoonaa euroa ja se työllisti 7 500 työntekijää. Attendo Suomi oli liikevaihdolla mitattuna alansa suurin yritys vuonna 2015.
Vuonna 2010 Attendo MedOne Oy oli liikevaihdolla mitattuna Suomen toiseksi suurin terveyspalvelualan yritys Suomen Terveystalo Oy:n jälkeen. Vuonna 2011 Attendo Oy oli Suomen suurin sosiaalipalveluyritys. Attendo pitää suurimpana kilpailijanaan julkisia palveluita ja kuntasektoria.
Toukokuussa 2018 Terveystalo ilmoitti ostavansa Attendon terveyspalvelut Suomessa.
Pyhtää ulkoisti sosiaali- ja terveyspalvelunsa Attendolle vuoden 2015 alusta. Attendo vastaa myös Rääkkylän, Tohmajärven, Puolangan ja Kärsämäen sosiaali- ja terveyspalveluiden tuottamisesta. Myös Sulkava ja Sysmä ulkoistavat palvelut Attendolle vuoden 2017 alusta alkaen.
Attendon ulkoistuksia tutkineen Kuntamaisema Oy:n tutkija Laura Käsmä mukaan "Ulkoistaminen näyttää tuottavan kuntien kannalta kustannustehokkuutta ja myös palveluiden saatavuuden parantumista etenkin terveyspalveluissa."
Etelä-Suomen sanomien mukaan nykyään yhtiö on "sosiaali- ja terveysalan suurin yhteisöveronmaksaja 6,8 miljoonalla eurollaan. Se maksaa kaikki Suomen liiketoiminnasta syntyneiden voittojen verot Suomeen." Yleisradio uutisoi 30.3.2016, että "Attendo maksoi 65. eniten yhteisöveroja kaikista suomalaisista yrityksistä. Attendon yhteisöverokertymä oli lähes yhtä suuri kuin hissejä ja liukuportaita valmistavan Koneen, jonka liikevaihto oli yli seitsemän miljardia euroa."
Elokuussa 2017 yhtiö kertoi ostaneensa kahdeksaan hoivakotiin XL-kokoisen tablet-tietokoneen ikäihmisten ja omaisten yhteydenpitoa varten. Aiemmin yhtiön viihdekäyttöön hankkima hoivarobotti Lydia on ollut otsikoissa esimerkkinä hoitoalan digitalisoitumisesta.
Yhtiö tiedotti 31.5.2017 ostaneensa hoivayhtiö Mikevan.
Yhtiöllä on 370 hoivakotia eri puolilla Suomea (2019).
Syksyllä 2009 Suomen Kuntaliitto vastusti perusteettomana Attendon edeltäjän MedOnen yksipuolista päätöstä vaatia korotusta kunnilta perimiinsä maksuihin vedoten sikainfluenssan mahdollisesti aiheuttamiin lisäkustannuksiin. Myöhemmin MedOne perääntyi vaatimuksissaan.
Syksyllä 2012 paljastui, että Attendo houkuttelee lääkäreitä palvelukseensa tarjoamalla opastusta verosuunnittelussa. Yhtiön laskelmien mukaan lääkärit voivat välttää veroja jopa kymmeniä prosenttiyksikköjä, ja veroja kertyisi kolmessa vuodessa 100 000 euroa vähemmän lääkäriä kohti. Vuonna 2013 Finnwatch syytti Attendoa tulojen siirrosta veroparatiiseihin. Vuonna 2019 omistajapohjan muutosten myötä verovälttelyä ei yhtiön mukaan enää tapahdu.
Tammikuussa 2019 uutisoitiin laajasti Attendon kilpailijan hoivakotimarkkinoilla, Esperin toiminnan ongelmista. 29. tammikuuta 2019 Yle uutisoi, että myös Attendon toiminnassa on ollut puutteita. Hoivakodeissa on ollut aliravittuja vanhuksia, vanhuksia on ulkoilutettu liian harvoin ja ongelmia on ollut myös vaippojen riittävässä vaihtamisessa.